Άννα Μπιθικώτση

Πρώτα Χρόνια - Οικογένεια

Πατέρας της Άννας Μπιθικώτση ήταν ο μεγάλος ερμηνευτής και μουσικοσυνθέτης Γρηγόρης Μπιθικώτσης και μητέρα της η πρώτη του γυναίκα, η Θεόκλεια. Η Άννα Μπιθικώτση γεννήθηκε στο Περιστέρι Αττικής, σε ένα «μικρό κι ανήλιαγο στενό»... στην οδό Μυκηνών.
Σε ένα σπιτάκι, αυτό που «το΄δερνε ο αγέρας κι η βροχή», που από το κατώφλι του διάβηκαν, μεγάλες μορφές της μουσικής Τέχνης: Μάρκος Βαμβακάρης, Μανόλης Χιώτης, Βασίλης Τσιτσάνης, Μίκης Θεοδωράκης, Μάνος Χατζιδάκις, οι πιο κορυφαίοι Έλληνες συνθέτες, ποιητές και ερμηνευτές.
Η Άννα Μπιθικώτση, και η αδελφή της Αναστασία Μπιθικώτση είχαν την ξεχωριστή τύχη, αντί για παραμύθια να μεγαλώσουν ακούγοντας από κοντά στίχους και ποιήματα μεγάλων Ελλήνων ποιητών, όπως ήταν οι: Γιάννης Ρίτσος, Οδυσσέας Ελύτης,  Γιώργος Σεφέρης, με τη φωνή της  Ρωμιοσύνης, τη φωνή του δικού τους πατέρα, του Γρηγόρη Μπιθικώτση. 
Σύζυγος της είναι ο συνθέτης και τραγουδοποιός Κώστας Νικολόπουλος και έχει δυο κόρες.

Σπουδές

Η Άννα Μπιθικώτση αποφοίτησε με άριστα από τις Σχολές Καλογραιών, Καλών Τεχνών και «Βελουδάκη». Συγκεκριμένα υπήρξε απόφοιτος της Σχολής  Ορθοδόξων Καλογραιών «Θεομήτωρ», της Σχολής Καλών Τεχνών και της Σχολής μοντελίστ «Βελουδάκη».  Παράλληλα με το σχέδιο και τη ζωγραφική αγάπησε τον κόσμο της ποίησης και της συγγραφής με αποτέλεσμα από τα εφηβικά της χρόνια να συγγράφει.

Ζωή - κοινωνική δράση

Η Άννα Μπιθικώτση ιδιαίτερα ευαισθητοποιημένη στο χώρο των ανθρώπων με ειδικές ανάγκες έχει συμβάλλει στην ανάπτυξη της πολιτιστικής τους παιδείας με πολλές παραστάσεις.  
Ασχολήθηκε με τα κοινά, με αφορμή τις δραστηριότητές της, αναφερόμενη στο Φάρο Τυφλών Ελλάδας, στον Πανελλήνιο Σύνδεσμο Τυφλών Ελλάδας, στο Β΄ Θεραπευτήριο Χρονίως Πασχόντων Σκαραμαγκά, στο Ίδρυμα Χανσενικών Αγίας Βαρβάρας, στο Αντικαρκινικό «Μεταξά», στο Θριάσιο Νοσοκομείο, στις κλειστές Γυναικείες Φυλακές Κορυδαλλού και αλλού.
Σε συνέχεια της δράσης της αυτής και της ενασχόλησης με τα κοινά, υπήρξε υποψήφια δημοτική σύμβουλος στο 7ο Δημοτικό Διαμέρισμα του Δήμου Αθηναίων, στον συνδυασμό «Αθήνα, Πόλη της Ζωής μας» το 2010, επικεφαλής του οποίου ήταν ο Νικήτας Κακλαμάνης, ενώ πολιτεύθηκε με τη Νέα Δημοκρατία ως υποψήφια βουλευτής στις Ελληνικές βουλευτικές εκλογές 2007 και τις Ελληνικές βουλευτικές εκλογές 2009.

Λαϊκή Ορχήστρα «Άννα Μπιθικώτση»

Η Άννα Μπιθικώτση είναι επίσης ιδρυτής, δημιουργός, της Λαϊκής Ορχήστρας «Άννα Μπιθικώτση», με την οποία τακτικά  ζωντανεύει επί σκηνής -σε μορφή μουσικής παράστασης- τις σελίδες των βιβλίων της.
Αποτέλεσμα αυτής της δημιουργίας, η πραγματοποίηση, από το καλοκαίρι 2001 έως σήμερα, σειράς 300 και πλέον συναυλιών, που γνώρισαν μεγάλη επιτυχία, λαμβάνοντας χώρα σε κορυφαία Φεστιβάλ, στο πλαίσιο πολιτιστικών εκδηλώσεων πολλών Δήμων ανά την Ελλάδα, σε στρατόπεδα και ιδρύματα, όπως επίσης και για τον Απόδημο Ελληνισμό στο εξωτερικό, συνήθως με είσοδο ελεύθερη για το κοινό (μεταξύ αυτών εκείνη για την Αφή της Ολυμπιακής Φλόγας την 1η Αυγούστου του 2004 στο Καρπενήσι, αλλά και εκείνη για τη βραδιά τιμής στους Χρυσούς Ολυμπιονίκες στη Δραπετσώνα).
Σημαντικοί σταθμοί του έργου της υπήρξαν, στο Μέγαρο Μουσικής Αθηνών, στο Πολιτιστικό Πρόγραμμα των Ολυμπιακών Αγώνων «Αθήνα 2004 και στο Φεστιβάλ Αθηνών.
Με τα λογοτεχνικά της κείμενα συμμετέχει με Ελληνικές Χορωδίες σε παγκόσμια χορωδιακά Φεστιβάλ.
Το 2005 πραγματοποίησε στο Μέγαρο Μουσικής Αθηνών  υπό την Αιγίδα του Προέδρου της Ελληνικής Δημοκρατίας, αφιέρωμα στον Γρηγόρη Μπιθικώτση.

Διακρίσεις

Την Άννα Μπιθικώτση, έχουν τιμήσει για την προσφορά της στα πολιτιστικά δρώμενα, Δήμοι, Χορωδίες, Λιμενικές αρχές, Ιδρύματα, ο Ραδιοφωνικός Σταθμός Νέας Υόρκης «Hellas FM» και η UNESCO.

Για την ίδια και την οικογένειά της

Σύντομο Βιογραφικό ως υποψηφίας Βουλευτού της Ν.Δ. 
Άννα Μπιθικώτση: Μισή αλήθεια από την εκπομπή «Στην υγεία μας»  διαβάστε περισσότερα: 
ΕΠΕΤΕΙΟΣ ΜΝΗΜΗΣ...από την Άννα Μπιθικώτση

Βιβλία

Για το βιβλίο: "Αντί σιωπής"  και 
Για το βιβλίο: "Από το Ημερολόγιό μου ... - Γρηγόρης Μπιθικώτσης 1922-2005"